केंद्र में भी नहीं गलेगी सुमो की दाल : संजय
जदयूके मुख्य प्रवक्ता संजय सिंह ने कहा कि नीतीश कुमार को किसी के सर्टिफिकेट की जरूरत नहीं है। नीतीश सर्वश्रेष्ठ सीएम थे, सर्वश्रेष्ठ सीएम हैं और सर्वश्रेष्ठ सीएम रहेंगे। भाजपा नेता सुशील मोदी अपने बारे में सोंचे कि उनका क्या होगा? सुमो की दाल बिहार में तो नहीं ही गली, केंद्र में भी उनकी दाल नहीं गलने वाली है। बिहार में अपनी राजनीति खत्म होते देख सुमो अपने लोगों से खबर प्लांट करा रहे हैं कि उन्हें केंद्र में मंत्री बनाया जा सकता है। लेकिन, नरेंद्र मोदी जानते हैं कि सुशील मोदी कभी भी पाला पलट लेते हैं। जिसमें शक्ति होती है, उसके साथ चले जाते हैं। वे कल तक नमो का नाम लेना भी पसंद नहीं करते थे। अगर बिहार भाजपा में कोई नमो का नाम ले लेता था तो उसे वे प्रताड़ित करते थे। उस समय सुमो को नीतीश ही पीएम मेटेरियल लगते थे और उनकी भक्ति नीतीश के लिए थी। आज नमो प्रधानमंत्री बन गए हैं तो सुमो ने अपना भगवान बदल लिया। उनके चाल, चरित्र और चेहरे को नमो जानते हैं।
hin_Deva hin_Deva